বাজার তদারকিতে ভোক্তা অধিকারের মহাপরিচালক
জাতীয় ভোক্তা অধিকার সংরক্ষণ অধিদপ্তরের মহাপরিচালক বাবলু কুমার সাহা রবিবার ঢাকা শহরের বিভিন্ন কাচাবাজার ও সুপার শপ তদারকি করেছেন। তদারকিকালে বাজারে পণ্য সরবরাহ স্বাভাবিক বজায় রাখা সংক্রান্তে ব্যবসায়ীদের সাথে মতবিনিময় করা হয়।
এ সময় বাণিজ্যমন্ত্রী টিপু মুনশির ব্যক্তিগত তরফ থেকে প্রদত্ত ত্রিশ হাজার মাস্ক এর মধ্যে ৫০০০ মাস্ক শ্রমজীবী, মেহনতি, নিম্নবিত্ত, বিভিন্ন বাজার ব্যবসায়ীদের মধ্যে বিতরণ করা হয়।
একইসাথে এই ক্রান্তিকালীন সময়ে অধিদপ্তরের নিবিড় তদারকি বাজার স্থিতিশীলতায় কার্যকর ভূমিকা রাখছে বলে উপস্থিত ভোক্তা সাধারণ অবহিত করেন।
মহাপরিচালকের নির্দেশনামতো ঢাকা মহানগরীতে অধিদপ্তরের আরও ৫ টি টিম মাস্ক বিতরণ কার্যক্রম ও বাজার তদারকিতে অংশগ্রহণ করে। এ সময় অসাধুতা করে অতিরিক্ত মূল্যে পণ্য বিক্রয় করায় মোহাম্মদপুর টাউনহল মার্কেট, নিউমার্কেট কাচাবাজার, নাজিরাবাজারে মুদী দোকান ও মাংসের দোকানে জরিমানা ও সতর্ক করা হয়।
এ ছাড়াও চাল, পেঁয়াজের বড় আড়ত মোহাম্মদপুর কৃষি মার্কেটে তদারকি করা হয় এবং ট্রাকের মাধ্যমে টিসিবির ডিলারগণ কর্তৃক পরিচালিত নিত্যপণ্য বিক্রয় কার্যক্রম তদারকি করা হয়।
ভোক্তারা যাতে আতঙ্কিত হয়ে অতিরিক্ত পণ্য ক্রয় করে মজুদ না করেন সে বিষয়ে সকলকে আহ্বান জানানো হয়। এছাড়া ব্যবসায়ীদের দায়িত্বশীল আচরণ করার জন্য বিশেষভাবে অনুরোধ করা হয়। কোন একক ব্যক্তির নিকট অতিরিক্ত পরিমাণে কোনো পণ্য বিক্রয়ের জন্য নিরুৎসাহিত করা হয়। অভিযানে আইন-শৃঙ্খলা বাহিনীর সদস্যগণ সহযোগিতা করেন। জনস্বার্থে এ অভিযান অব্যাহত থাকবে।
কাচাবাজার ও সুপার শপ তদারকি
ভোক্তা অধিকারের মহাপরিচালক